ai4bharat/Pralekha huggingface dataset:
ఆరోగ్య, కుటుంబ సంక్షేమ మంత్రిత్వ శాఖ
ప్రపంచ టీబీ నిర్మూలన ప్రతిస్పందనలో భారత ప్రభుత్వ అపూర్వ నాయకత్వాన్ని అభినందించిన 'స్టాప్ టీబీ పార్టనర్షిప్' ఎగ్జిక్యూటివ్ డైరెక్టర్ డాక్టర్ లూసికా డిటియు
రాబోయే జీ20లో భారతదేశ అధ్యక్షత ద్వారా ప్రపంచవ్యాప్తంగా టీబీపై అవగాహన పెంచే అవకాశంపై చర్చించిన కేంద్ర ఆరోగ్య మంత్రి డాక్టర్ మన్సుఖ్ మాండవీయ
'ప్రధాన మంత్రి టీబీ ముక్త్ భారత్ అభియాన్'ను ప్రశంసించిన 'స్టాప్ టీబీ పార్టనర్షిప్' బృందం; దేశవ్యాప్తంగా 10,45,269 మంది రోగులకు మద్దతుగా ముందుకు వచ్చిన 40,492 మంది దాతలు
కేంద్ర ఆరోగ్య మరియు కుటుంబ సంక్షేమ శాఖ మంత్రి డాక్టర్ మన్సుఖ్ మాండవీయతో 'స్టాప్ టీబీ పార్టనర్షిప్' ఎగ్జిక్యూటివ్ డైరెక్టర్ డాక్టర్ లూసికా డిటియు బృందం సమావేశమైంది. ప్రపంచ టీబీ నిర్మూలన ప్రతిస్పందనలో భారత ప్రభుత్వ ఆదర్శ నాయకత్వాన్ని బృందం అభినందించింది. కొత్త రోగ నిర్ధరణ పరీక్షలు, సామాజిక మద్దతు కార్యక్రమాలు, కొత్త టీబీ వ్యాక్సిన్ అభివృద్ధి ప్రయత్నాలు వేగవంతం చేయడం సహా సమర్థవంతమైన నిర్వహణ, కీలక కార్యక్రమాలు, విధానాలను వేగంగా తీసుకురావడం వంటి అంశాల మద్దతుతో బలమైన దృక్పథం కలిగిన భారతదేశం ప్రయత్నాలను డాక్టర్ డిటియు ప్రశంసించారు. టీబీ నిర్మూలనలో భారతదేశం పోషిస్తున్న బలమైన నాయకత్వ పాత్రపైన, రాబోయే జీ20లో భారతదేశ అధ్యక్షత ద్వారా ప్రపంచవ్యాప్తంగా టీబీపై అవగాహన పెంచే అవకాశంపై సమావేశంలో చర్చించారు.
డాక్టర్ మాండవీయ 2024 వరకు స్టాప్ టీబీ పార్టనర్షిప్ బోర్డ్ అధ్యక్షుడిగానూ సేవలు అందిస్తున్నారు. 2023 మార్చి 25, 26 తేదీల్లో వారణాసిలో స్టాప్ టీబీ పార్టనర్షిప్ 36వ బోర్డు సమావేశం నిర్వహించేందుకు డాక్టర్ మాండవ్య అంగీకరించారు. బోర్డ్ మీటింగ్కు ముందు, మార్చి 24న ఉన్నత స్థాయి కార్యక్రమం నిర్వహిస్తారు. ఆ రోజు ప్రపంచ టీబీ దినంగా కూడా.
'ప్రధాన మంత్రి టీబీ ముక్త్ భారత్ అభియాన్'ను గ్రూప్ అభినందించింది. ఈ కార్యక్రమం ద్వారా, దేశవ్యాప్తంగా 10,45,269 మంది రోగులకు మద్దతు ఇవ్వడానికి 40,492 మంది దాతలు ముందుకు వచ్చారు. టీబీ రోగుల చికిత్స విషయంలో మరింత సామాజిక మద్దతు అందించడం, టీబీని అంతం చేయడానికి సమాజ నేతృత్వంలో ఉద్యమాన్ని తీసుకురావడం వంటివి ఈ కార్యక్రమంలో భాగం. ఈ కార్యక్రమం ద్వారా పది మంది టీబీ రోగులకు సహాయం చేయడానికి డాక్టర్ డిటియు కూడా సంకల్పించారు.
స్టాప్ టీబీ పార్టనర్షిప్ గురించి
టీబీ రోగులకు సేవ చేయాలన్న లక్ష్యంతో ఏర్పాటయిన అంతర్జాతీయ సంస్థ 'స్టాప్ టీబీ పార్టనర్షిప్'. టీబీ నిర్మూలన కోసం ప్రపంచవ్యాప్తంగా ఉన్న సంబంధిత వర్గాలను సమీకరించేందుకు పని చేస్తోంది. అవసరమైన అందరికీ అధిక నాణ్యమన రోగ నిర్ధరణలు, చికిత్స, సంరక్షణ అందుబాటులో ఉండేలా చూస్తోంది. 2001లో ఈ సంస్థను స్థాపించారు. 'స్టాప్ టీబీ పార్టనర్షిప్' ప్రధాన కార్యాలయాన్ని స్విట్జర్లాండ్ జెనీవాలో ఉన్న యునైటెడ్ నేషన్స్ ఆఫీస్ ఫర్ ప్రాజెక్ట్ సర్వీసెస్  నిర్వహిస్తోంది.
అంతర్జాతీయ & సాంకేతిక సంస్థలు, ప్రభుత్వ కార్యక్రమాలు, పరిశోధన & పెట్టుబడి ఏజెన్సీలు, ఫౌండేషన్లు, ఎన్జీవోలు, పౌర సమాజం, సామాజిక బృందాలు, ప్రైవేట్ రంగం సహా 1700కు పైబడి ఉన్న భాగస్వాముల ద్వారా, టీబీని ఓడించడానికి వైద్య, సామాజిక, ఆర్థిక అంశాల్లో సమృద్ధిగా ఉంది. బోర్డు పర్యవేక్షణలో, ప్రభుత్వ-ప్రైవేట్ భాగస్వామ్యంలో 'స్టాప్ టీబీ పార్టనర్షిప్' కొనసాగుతుంది. ప్రస్తుతం, కేంద్ర ఆరోగ్య, కుటుంబ సంక్షేమ శాఖ మంత్రి శ్రీ మాండవీయ 2024 వరకు, మూడేళ్ల కాలానికి 'స్టాప్ టీబీ పార్టనర్షిప్' బోర్డుకు ఛైర్మన్గా ఉన్నారు. టీబీ నిర్మూలనలో ప్రపంచ ప్రయత్నాలకు మద్దతు ఇవ్వడానికి భారతదేశ నిబద్ధతకు ప్రాతినిధ్యం వహిస్తున్నారు.
జల శక్తి మంత్రిత్వ శాఖ
ప్రధానమంత్రి నరేంద్ర మోడీ కల సాకార దిశలో జమ్మూ కాశ్మీర్
100 రోజులలోగా పాఠశాలలు, అంగన్వాడీ కేంద్రాలకు పైపుల ద్వారా నీరు సరఫరా
జాతీయ లక్ష్యం 2023-24 జమ్మూలో 2022 డిసెంబర్ నాటికి ముందుగానే లక్ష్య సాధన
దేశంలో పాఠశాలల విద్యార్ధులందరికి 2023-24 నాటికి సురక్షిత మంచి నీరు సరఫరా చేయాలన్న ప్రధానమంత్రి శ్రీ నరేంద్రమోడీ ఆశయాన్ని లక్ష్యం కంటే ముందుగానే అమలు చేయడానికి జమ్మూకాశ్మీర్ ప్రభత్వం సిద్ధమవుతున్నది. దేశ భవిషత్తును నిర్ణయించే విద్యార్థులకు సురక్షితమైన మంచి నీరును అందించి వారు ఆరోగ్యపరంగా అభివృద్ధి సాదించడానికి వీలు కల్పించడానికి కేంద్రప్రభుత్వం జలజీవన్ మిషన్ పధకాన్ని ప్రారంభించింది. పధకాన్ని విజయవంతం చేయడానికి ప్రభుత్వం 2020 అక్టోబర్ రెండవ తేదీన ప్రత్యేక ప్రచార కార్యక్రమాన్ని ప్రారంభించింది. ఇది 100 రోజుల పాటు సాగనున్నది . ప్రధానమంత్రి నరేంద్రమోడీ సూచించిన విధంగా దేశంలోని అన్ని పాఠశాలలు, అంగన్వాడీ కేంద్రాలకు సురక్షితమైన మంచి నీటిని ఈ పధకం కింద సరఫరా చేస్తారు. జలజీవన్ మిషన్ పధకం అమలు జరుగుతున్న తీరును సమీక్షించడానికి కేంద్ర జలశక్తి శాఖ కేంద్రపాలిత ప్రాంతాలు , రాష్ట్రాలతో వీడియో కాన్ఫరెన్స్ ద్వారా సమావేశాన్ని నిర్వహించింది. ఈ సమావేశంలో అన్ని రాష్ట్రాలు, కేంద్ర పాలిత ప్రాంతాలతో పాటు జమ్మూకాశ్మీర్ పాల్గొని పధకాన్ని అమలు చేయడానికి అమలు చేస్తున్న చర్యలను వివరించింది.
జమ్మూకాశ్మీర్లో 18. 17 లక్షల గృహాలు ఉన్నాయి. వీటిలో ఇప్పటికే 8.38 లక్షల గృహాలకు  పైపులు ద్వారా నీటిని సరఫరా చేయడం జరుగుతున్నది. జలజీవన్ మిషన్ ను అమలు చేయడానికి ప్రస్తుత ఆర్ధిక సంవత్సరంలో 681.77 కోట్ల రూపాయలను కేటాయించారు. పధకాన్ని సక్రమంగా అమలు చేయడం మరియు వాస్తవ పని తీరు ఆధారంగా అదనపు నిధులను పొందడానికి వీలుంటుంది. దేశంలో 2023-24 నాటికి పధకాన్నిపూర్తిగా అమలుచేయాలని కేంద్ర లక్ష్యంగా నిర్ణయించుకుంది. అయితే, జమ్మూకాశ్మీర్లో పధకాన్ని 2022 డిసెంబర్ నాటికి పూర్తి చేయాలని లక్ష్యంగా నిర్ణయించుకుని దీనికోసం చర్యలను అమలు చేస్తున్నారు. జాతీయ లక్ష్యం కంటే ముందుగానే అమలు చేసి ఇతర రాష్ట్రాలకు జమ్మూకాశీర్ ఆదర్శంగా నిలుస్తుంది. పధకంలో భాగంగా గ్రామీణ ప్రాంతాలలో ప్రతి ఇంటికి కొళాయి కనెక్షన్ కల్పించాలని నిర్ణయించారు. దీనికోసం జమ్మూకాశ్మీర్ 4,038 గ్రామాల కోసం కార్యాచరణ పధకాన్ని రూపొందించింది. దీనిలో భాగంగా నీరు లభించే ప్రాంతాలను గుర్తించి వాటిని పరిరక్షించి నీటిని శుద్ధి చేసి సరఫరా చేస్తారు. నీరు సక్రమంగా ప్రతి ఇంటికి అవసరాల మేరకు అందేలా చూడడానికి, నీటి వృధా కాకుండా చూడడానికి, భూగర్భ జల మట్టాలు పెరిగేలా చూడడానికి గ్రామా / గ్రామ పంచాయతీ స్థాయిలో ప్రణాళికలు అమలు చేయడం జరుగుతుంది. దీనికి అవసరమైన నిధులను ఎం జి యెన్ ఆర్ ఈ జి ఎస్ , 15వ ఆర్ధిక కమిషన్ ఎస్ బి ఎం , సి ఎస్ ఆర్ నిధులను , స్థానికి ప్రాంతాల అభివృద్ధి నిధులను సక్రమంగా అవసరమైన మేరకు ఉపయోగించడానికి వీలు ఉంటుంది.
ప్రణాళికల రూపకల్పన, అమలులో ప్రజలను భాగస్వాములను చేయాలన్న లక్ష్యంతో గ్రామ/ గ్రామ పంచాయతీలలో కమిటీలను నెలకొల్పుతారు. ఈ కమిటీలు నీటి సరఫరా, నీటి సరఫరా వ్యవస్థలు ఎక్కువ కాలం పనిచేసేలా చూసి గ్రామీణ ప్రాంతాలలో మంచి నీరు సరఫరా అయ్యేలా చర్యలు తీసుకొంటాయి. కార్యక్రమం సక్రమంగా అమలు జరిగేలా చూడడానికి గ్రామ పంచాయతీ సభ్యులకు ఇతరులకు శిక్షణా కార్యక్రమాలను నిర్వహించి వారి నైపుణ్యాలను పెంపొందించాలని జమ్మూకాశ్మీర్ ప్రభుత్వానికి సూచించడం జరిగింది. ఇటువంటి శిక్షణా కార్యక్రమాల వల్ల నీటి సరఫరా వ్యవస్థల అమలు, నిర్వహణకు అవసరమైన నిపుణులు అందుబాటులో ఉంటారు
ఉప రాష్ట్రపతి సచివాలయం
ప్రపంచానికి భారతదేశం అందించిన ప్రాచీనమైన, అమూల్యమైన బహుమతి యోగశాస్త్రం - ఉపరాష్ట్రపతి
• యోగకు వయసు, కులం, మతం, ప్రాంతం అంతరాలు లేవు; యోగ సార్వజనీనమైనది• శారీరక, మానసిక ఆరోగ్యం కోసమే కాకుండా దేశాభివృద్ధి కోసం కృషి చేయాలని పిలుపు• హైదరాబాద్ లో జరిగిన అంతర్జాతీయ యోగ దినోత్సవ వేడుకల్లో ఉపరాష్ట్రపతి• ప్రతి ఒక్కరూ యోగను తమ దైనందిన జీవితంలో భాగం చేసుకుని ప్రయోజనాలను పొందాలని సూచనయోగ ప్రాచీనమైన శాస్త్రం మాత్రమే గాక, సార్వజనీనమైనదని, భారతదేశం ప్రపంచానికి అందించిన గొప్ప బహుమతి అని గౌరవ ఉపరాష్ట్రపతి శ్రీ ముప్పవరపు వెంకయ్యనాయుడు పేర్కొన్నారు. ఈ రోజు సికింద్రాబాద్ పరేడ్ గ్రౌండ్స్ లో కేంద్ర సాంస్కృతిక, పర్యాటక మంత్రిత్వ శాఖ నిర్వహించిన అంతర్జాతీయ యోగ దినోత్సవ కార్యక్రమంలో ఆయన ముఖ్యఅతిథిగా పాల్గొని ప్రసంగించారు. యోగను ప్రతి ఒక్కరూ తమ దైనందిన జీవితంలో భాగం చేసుకుని ప్రయోజనాలు పొందాలని సూచించిన ఆయన, జీవితంలో వివిధ శారీరక, మానసిక సమస్యల పరిష్కారానికి యోగ ఎలా ఉపయోగపడుతుందన్న ఆంశం మీద పరిశోధనలు చేపట్టాల్సిన అవసరాన్ని ఆయన నొక్కి చెప్పారు.
మానవత్వం కోసం యోగ అనే ఈ ఏడాది ఇతివృత్తం గురించి ప్రస్తావించిన ఉపరాష్ట్రపతి, మనసు, శరీరం, ప్రకృతి మధ్య ఐక్యత సాధించడంలో యోగ ప్రయోజనకారిగా ఉంటుందని, అదే సమయంలో యోగ ద్వారా శారీరక మానసిక ఆరోగ్యాన్ని పెంచుకోవడంతో పాటు, ప్రతి ఒక్కరూ సమాజంలో ఇతరులకు చేతనైనంత సహాయాన్ని, సహకారాన్ని అందించాలని సూచించారు. సమాజంలోని అన్ని వర్గాల మధ్య ఐక్యత, సామరస్యం కోసం ప్రతి ఒక్కరూ కృషి చేయాలని సూచించారు. కోవిడ్ -19 మహమ్మారి కారణంగా పెరుగుతున్న ఆరోగ్య సమస్యలను ప్రస్తావిస్తూ, యోగ ద్వారా ఎన్నో సమస్యలను ఎదుర్కొనే అవకాశం ఉంటుందని తెలిపారు.
భారతీయ సనాతన ధర్మంలోని పలు అంశాల నుంచి స్ఫూర్తి పొందాల్సిన అవసరాన్ని నొక్కి చెప్పిన ఉపరాష్ట్రపతి, దేశాభివృద్ధి కోసం ఈ దిశగా ప్రతి ఒక్కరూ ఆలోచించాలని సూచించారు. ‘యోగ కర్మసు కౌశలం’ అన్న భగవద్గీత సూక్తిని ఉదహరించిన ఆయన, అనారోగ్యం లేని శరీరం, తికమకలు లేని మనసు, సందేహాలు లేని బుద్ధి ఈ మూడింటిని సాధించ గలిగిన నాడే జీవనం చక్కని మార్గంలో ముందుకు సాగుతుందని తెలిపారు. యోగ అభ్యాసం శారీరక మానసిక ఆరోగ్యాన్నే గాక, వృత్తులలో కావలసిన నైపుణ్యాన్ని అందిస్తుందన్న ఉపరాష్ట్రపతి, పవృత్తితో సంబంధం లేకుండా యోగ మార్గాన్ని అనుసరించే వారు ఉన్నత స్థాయికి చేరుకునే అవకాశం ఉంటుందని పేర్కొన్నారు.
యోగ శాస్త్రాన్ని ప్రొత్సహించడంలో కేంద్ర సాంస్కృతిక, పర్యాట మంత్రిత్వ శాఖ చేస్తున్న కృషిని అభినందించిన ఉపరాష్ట్రపతి, ప్రకృతి పట్ల ప్రేమ, సకల జీవరాశుల పట్ల దయ, మానసిక దృఢత్వాన్ని పెంపొందించే ఆధ్యాత్మిక భారతీయ సంస్కృతిగా యోగను అభివర్ణించారు. మన పూర్వీకులు అందించిన ఈ బహుమతి మనందరికీ గర్వకారణమని, యోగను విశ్వవ్యాపితం చేయాలని సూచించారు.
యోగకు వయసు, కులం, మతం, ప్రాతీయ బేధాలు లేవన్న ఉపరాష్ట్రపతి ఇది సార్వజనీనమైనదని, అన్ని కాలాలకు వర్తిస్తుందని నొక్కి చెప్పారు. యోగను చేయడం, ప్రచారం కల్పించడం గర్వకారణంగా భావించాలని సూచించారు. కేంద్రమంత్రి శ్రీ జి.కిషన్ రెడ్డి, ప్రముఖ క్రీడాకారిణి కుమారి పి.వి.సింధు, ప్రముఖ నటుడు శ్రీ అడివిశేష్ సహా పలువురు ప్రజాప్రతినిధులు, అధికారులు, పెద్ద ఎత్తున యువత ఈ కార్యక్రమంలో పాల్గొన్నారు.
రక్షణ మంత్రిత్వ శాఖ
కోవిడ్ -19ను ఎదుర్కొనేందుకు పి.పి.ఈ.లు మరియు ఇతర ఉత్పత్తుల తయారీ పై వెబ్ నార్
కోవిడ్ -19పై పోరాటం చేసేందుకు అవసరమయ్యే ఉత్పత్తులకు పెరుగుతున్న డిమాండ్ దృష్ట్యా ప్రభుత్వ మరియు ప్రభుత్వేతర రంగాలు ఉత్పత్తి, తయారీ సామర్థ్యాలను పెంచుకోవాలనే ఉద్దేశంతో సొసైటీ ఆఫ్ ఇండియన్ డిఫెన్స్ మాన్యుఫాక్చర్స్  ఢిఫెన్స్ రీసెర్చ్ అండ్ డెవలప్ మెంట్ ఆర్గనైజేషన్  చైర్మన్ మరియు డిపార్ట్ మెంట్ ఆఫ్ డిఫెన్స్ రీసెర్చ్  సెక్రలటరీ శ్రీ జి.సతీష్ రెడ్డి నేతృత్వంలో పలువురు స్టేక్ హోల్డర్స్ తో కలిసి వెబ్ నార్ ను నిర్వహించింది.
ప్లీనరీ సెషన్ లో ప్రసంగించిన శ్రీ సతీష్ రెడ్డి, కోవిడ్ మహమ్మారిని ఎదుర్కోనేందుకు వైద్య పరికరాలను తయారు చేయడానికి మందుకు వచ్చిన పరిశ్రమలను ప్రశంసించారు. పిపిఈల కోసం డి.ఆర్.డి.ఓ. రూపకల్పన చేసిన నూతన మోడల్ ను ఆయన వివరించారు. పరిశ్రమలతో ఈ వివరాలు పూర్తిగా పంచుకుంటామని హామీ ఇచ్చారు. పి.పి.ఈ. బట్ట పునర్వినియోగం పై ఆర్ అండి డి ప్రయత్నాలు జరుగుతున్నాయని పేర్కొన్నారు. వెంటిలేటర్లు, ఆక్సిజన్ సిలిండర్లు, కళ్ళ అద్దాలు, టెస్ట్ కిట్లు, శుభ్రపరిచే మరియు వైరల్ ట్రాన్స్ పోర్ట్ మీడియంస్ లను స్వదేశంలో తయారు చేసుకోవడం కోసం ఉన్నత స్థాయిలో ప్రయత్నాలు జరుగుతున్నాయని తెలిపారు.
ప్రస్తుతం 15 నుంచి 20 ఉత్పత్తులను డి.ఆర్.డి.ఓ. అభివృద్ధి చేస్తోందని తెలిపిన ఆయన, కొత్తగా అభివృద్ధి చేసిన యు.వి. శానిటైజేషన్ బాక్స్, హ్యాండ్ హెల్డ్ యు.వి. డివైజ్, కోవ్ సాక్  ఫుట్ ఆపరేటెడ్ ఫ్యూమిగేషన్ డివైజ్, టచ్ ఫ్రీ శానిటైజర్స్, కోవిడ్ -19 నుంచి నివారణ కోసం ఫేస్ షీల్డ్ వంటి వాటి గురించి వివరించారు.
ఇంటరాక్టివ్ సెషన్ లో మెటీరియల్, సోర్సింగ్, టెస్టింగ్, సీలాంట్స్ మరియు డి.ఆర్.డి.ఓ.కు సంబంధించిన అనేక ప్రశ్నలను పరిశ్రమలు లేవనెత్తాయి. వీటికి డి.ఆర్.డి.ఓ, సౌత్ ఇండియా టెక్స్ టైల్స్ రీసెర్చ్ అసోషియేషన్  మరియు ఇతర సంస్థలకు చెందిన ప్యానలిస్టులు సమాధానాలు అందించారు. ఈ పరికరాలకు సంబంధించిన అన్ని సాంకేతిక వివరాలు పరిశ్రమలకు డి.ఆర్.డి.ఓ నుంచి ఉచితంగా ఉత్పత్తికి అందుబాటులో ఉన్నాయి.
వెబ్ నార్ విజయవంతం కావాలని ఆకాంక్షించిన ఆయన, పాల్గొన్న వారందరికీ శుభాకాంక్షలు తెలిపారు. ఈ సంక్షోభ సమయంలో డి.ఆర్.డి.ఓ. మరియు పరిశ్రమల మధ్య సాంకేతిక భాగస్వామ్యం బలోపేతం అవుతుందని శ్రీ సతీష్ రెడ్డి హామీ ఇచ్చారు.
--
(
సమాచార, ప్రసార మంత్రిత్వ శాఖ
ఆకాశవాణి హైదరాబాద్ ఆధ్వర్యంలో ఆజాదీ కా అమృత్ మహోత్సవ్ క్విజ్ పోటీలు
స్వాతంత్య్రం సాధించి 75ఏళ్ళు అయిన సందర్భంగా దేశవ్యాప్తంగా జరుగుతున్న ``ఆజాదీ కా అమృత్ మహోత్సవ్``లో భాగంగా ఆకాశవాణి హైదరాబాద్ కేంద్రం ప్రాతీయ వార్తా విభాగం పలు కార్యక్రమాలను నిర్వహిస్తోంది. స్వాతంత్య్రోద్యమ ఉజ్వల ఘట్టాలను, స్వాతంత్య్ర యోధుల పోరాట పటిమను గుర్తుచేసుకుంటూ వారికి వినమ్ర నివాళి అర్పిస్తోంది. ఏడాది పాటు నిర్వహించే భారత స్వాతంత్య్ర అమృతోత్సవాలలో భాగంగా ఒక క్విజ్ పోటీని నిర్వహించనున్నట్లు డా. రాహుల్ గౌలికర్, డిప్యూటీ డైరెక్టర్, ఆల్ ఇండియా రేడియో , హైదరాబాద్ ఓ ప్రకటనలో తెలిపారు. స్వాతంత్య్ర పోరాట స్పూర్తిని, చారిత్రక ఘనతను, కళావారసత్వ వైభవాన్ని స్మరించుకుని, ఆ స్పూర్తిని నేటి తరానికి అందిచటమే ఈ కార్యక్రమ ఉద్దేశం. ఏడాది పాటు జరిగే ఈ క్విజ్ పోటీలో ప్రతి సోమవారం, ప్రాంతీయ వార్తల్లో స్వాతంత్య్ర పోరాటానికి సంబంధించిన ఒక ప్రశ్నను వినిపిస్తామని, అందుకు సరైన సమాధానాన్ని శ్రోతలు airquiz75[at]gmail[dot]com అనే ఈ మెయిల్ కు పంపాలని తెలిపారు. మొదటగా సరైన జవాబు ఇచ్చిన వారిని విజేతగా ప్రకటిస్తామన్నారు. ``అమృత్ మహోత్సవ్ క్విజ్`` విజేతకు డిజిటల్ సర్టిఫికెట్ అందజేయనున్నారు. ఈ కార్యక్రమానికి సహకారం అందిస్తున్న, పంజాబ్ నేషనల్ బ్యాంకు, విజేతకు బహుమతిని అందిస్తుంది. అమృత్ మహోత్సవ్ క్వీజ్ లో పాల్గొని 75ఏళ్ళ స్వాతంత్య్ర సంబురాల్లో పాలుపంచుకోవాలని శ్రోతలను ఆయన ఈ సందర్భంగా కోరారు.
సాంస్కృతిక మంత్రిత్వ శాఖ
5వ బ్రిక్స్ సాంస్కృతిక మంత్రుల సదస్సులో వర్చ్యువల్ గా హాజరైన కేంద్ర సాంస్కృతిక, పర్యాటక శాఖ ఇంచార్జి మంత్రి ప్రహ్లాద్ సింగ్ పటేల్
సంస్కృతి అనేది మానవ నిర్మిత సరిహద్దులకతీతంగా ఉన్న బలమైన బంధం- ప్రేమ, సామరస్యం ద్వారా ప్రజలను కలుపుతుంది - శ్రీ పటేల్
2020 సెప్టెంబర్ 3 న జరిగిన 5 వ బ్రిక్స్ సాంస్కృతిక మంత్రుల సమావేశానికి కేంద్ర సాంస్కృతిక, పర్యాటక శాఖ సహాయ మంత్రి  శ్రీ ప్రహ్లాద్ సింగ్ పటేల్ వర్చ్యువల్ గా హాజరయ్యారు. ఈ సమావేశం వీడియో కాన్ఫరెన్స్ ద్వారా రష్యన్ ఫెడరేషన్ అధ్యక్షతన జరిగింది. ఫెడరేటివ్ రిపబ్లిక్ ఆఫ్ బ్రెజిల్, రష్యన్ ఫెడరేషన్, రిపబ్లిక్ ఆఫ్ ఇండియా, పీపుల్స్ రిపబ్లిక్ ఆఫ్ చైనా, రిపబ్లిక్ ఆఫ్ సౌత్ ఆఫ్రికా సాంస్కృతిక మంత్రిత్వ శాఖల ప్రతినిధులు ఈ సమావేశంలో పాల్గొన్నారు.
సమావేశంలో, బ్రిక్స్ దేశాలలో సాంస్కృతిక రంగానికి సంక్రమణ వ్యాధుల పరిస్థితి ప్రభావం, బ్రిక్స్లో ఉమ్మడి సాంస్కృతిక ఆన్లైన్-ప్రాజెక్టులను అమలు చేయడంపై సమీక్ష జరిగింది. సాంస్కృతిక శాఖ సహాయ మంత్రి సమావేశంలో పాల్గొన్నవారిని ఉద్దేశించి ప్రసంగించారు. ప్రస్తుత మహమ్మారి పరిస్థితుల దృష్ట్యా ఆన్లైన్ పద్ధతిలోనే సాంస్కృతిక కార్యక్రమాలను పంచుకోవడం, నిర్వహించడంపై మాట్లాడారు. ప్రత్యామ్నాయ విధానాల ద్వారా బ్రిక్స్లో సాంస్కృతిక సహకారాన్ని బలోపేతం చేయడానికి భారత్ దృక్పథాన్ని ఆయన వివరించారు.
"కోవిడ్-19 మనకొక చేదు అనుభవం. అయితే ప్రకృతి, దేశాల మధ్య విచక్షణ చూపదని రుజువు చేసింది. కులము, వర్గము ఆధారంగా అది ప్రజల మధ్య భేదభావాలు చూపదు. మనుషులు తమ చుట్టూ సరిహద్దులు వేసుకుని వేరువేరు దేశాలుగా ఉన్నప్పటికీ సంస్కృతీ అనేది ఒక గట్టి బంధంగా వారి మధ్య పెనవేసుకుని ఉంటుంది. ఇందుకు మానవాళి సృష్టించుకున్న హద్దులను సైతం దాటి ప్రేమ, సమరస్యాలతో కలిపే ఉంచుతుంది. కాబట్టి ఇటువంటి కార్యక్రమంలో మనమంతా పాల్గొనడం మునిపటి కంటే మన మధ్య మరింత బంధాన్ని పెంచుతుంది." అని కేంద్ర మంత్రి శ్రీ పటేల్ అన్నారు.
బ్రిక్స్ అలయన్స్ ఆఫ్ మ్యూజియమ్స్ ఆధ్వర్యంలో 2021 చివరిలో షేర్డ్ థీమ్పై డిజిటల్ ఆన్లైన్ ఎగ్జిబిషన్ను నిర్వహించే అవకాశాలను అన్వేషించాలని సూచించారు. బ్రిక్స్ అలయన్స్ కింద రూపొందించే వెబ్సైట్ కోసం పూర్తి సహకారం అందించుకుంటూ కంటెంట్ భాగస్వామ్యాన్ని విస్తరించాలని ఆయన తెలిపారు.
బ్రిక్స్ అలయన్స్ ఆఫ్ లైబ్రరీల ఆధ్వర్యంలో బ్రిక్స్ కార్నర్ను తెరవడం, 2021 లో భారతదేశ బ్రిక్స్ ప్రెసిడెన్సీ సందర్భంగా ప్రారంభించాలని ప్రతిపాదించారు. బ్రిక్స్ దేశాల చరిత్ర, సంస్కృతికి సంబంధించిన సమాచారాన్ని ఈ కార్నర్ వ్యాప్తి చేస్తుందన్నారు. ఈ కేంద్రంలో బ్రిక్స్ దేశాలు బ్రెజిల్, రష్యా, చైనా, దక్షిణాఫ్రికా బహుమతిగా ఇచ్చిన పుస్తకాలు, పత్రికలు ఇతర ఇ-వనరులను ప్రదర్శిస్తారని సూచించారు.
న్యూఢిల్లీ లోని నేషనల్ గ్యాలరీ ఆఫ్ మోడరన్ ఆర్ట్స్ బ్రిక్స్ ఉమ్మడి ఎగ్జిబిషన్ను ‘బాండింగ్ రీజియన్స్, ఇమాజినింగ్ కల్చరల్ సినర్జీస్’ పేరుతో బ్రిక్స్ అలయన్స్ ఆఫ్ ఆర్ట్ మ్యూజియంలు, గ్యాలరీల ఆధ్వర్యంలో నిర్వహించనుంది. 2021 లో భారతదేశం ఆతిథ్యం ఇవ్వబోయే బ్రిక్స్ ఈవెంట్తో సమానంగా ఈ ప్రదర్శనను 2021 లో నిర్వహించాలని ప్రతిపాదించబడింది. బ్రిక్స్ అలయన్స్ పరిధిలోని ఐదు ప్రతిష్టాత్మక సంస్థల నుండి సుమారు 100 కళాకృతులను ప్రదర్శించడం ఈ ప్రదర్శన లక్ష్యం. సమావేశం ముగింపులో బ్రిక్స్ సాంస్కృతిక మంత్రుల వర్చ్యువల్ సమావేశం ప్రకటనపై బ్రిక్స్ దేశాల ప్రతినిధులందరు సంతకాలు చేశారు.
పంచాయతీరాజ్ మంత్రిత్వ శాఖ
ప్రాంతీయ, జిల్లాల అభివృద్ధి ప్రణాళికల రూపకల్పన విధివిధానాన్ని ఆవిష్కరించిన గ్రామీణాభివృద్ధి&పంచాయతీ రాజ్ శాఖ మంత్రి శ్రీ నరేంద్ర సింగ్ తోమర్
స్థానిక వనరులు, ఆకాంక్షలు, ప్రాధాన్యతలపై దృష్టి పెట్టడం ద్వారా ప్రాంతం, జిల్లా స్థాయుల్లో సమగ్రాభివృద్ధికి దోహదం చేయనున్న విధివిధానం
ప్రాంతీయ, జిల్లాల వారీ అభివృద్ధి ప్రణాళికల రూపకల్పన విధివిధానాన్ని, కేంద్ర గ్రామీణాభివృద్ధి&పంచాయతీ రాజ్ శాఖ మంత్రి శ్రీ నరేంద్ర సింగ్ తోమర్ వీడియో కాన్ఫరెన్స్ ద్వారా ఆవిష్కరించారు. ప్రణాళికల తయారీకి ఈ విధివిధానం దశలవారీ మార్గదర్శినిగా నిలుస్తుంది. ప్రణాళిక రూపకర్తలు, సంబంధిత వర్గాలకు సరైన సమయంలో సాయం చేస్తుంది.
స్థానిక వనరులు, స్థానిక ప్రజల ఆకాంక్షలు, ప్రాధాన్యతాంశాలపై దృష్టి పెట్టడం ద్వారా ప్రాంతం, జిల్లా స్థాయుల్లో సమగ్రాభివృద్ధికి ఈ విధివిధానం దోహదం చేస్తుందని శ్రీ తోమర్ ఆశాభావం వ్యక్తం చేశారు. ప్రాంతం, జిల్లా పంచాయతీల్లో వికేంద్రీకృత ప్రణాళికతో సంబంధమున్న రిసోర్స్ పర్సన్లు, సంబంధింత వర్గాలకు ముఖ్య సాధనంగా ఈ విధివిధానం ఉపయోగపడుతుందని; వేగవంతమైన, సమగ్ర వృద్ధిని అందించడం ద్వారా గ్రామీణ భారత్ అభివృద్ధిలో ముఖ్య పాత్ర పోషిస్తుందని చెప్పారు.
అన్ని రాష్ట్రాలు, కేంద్ర పాలిత ప్రాంతాల ప్రభుత్వ ప్రధాన కార్యదర్శులు, పంచాయతీరాజ్ శాఖ అధికారులు, ఎస్ఐఆర్డీ డైరెక్టర్లు, ఎన్ఐఆర్డీపీఆర్ ప్రతినిధులు వీడియో కాన్ఫరెన్స్లో పాల్గొన్నారు.
భారత రాజ్యాంగ 73వ సవరణ, మూడు దశల పంచాయతీరాజ్ వ్యవస్థను సృష్టించింది. అవి  గ్రామస్థాయిలో గ్రామ పంచాయతీ  మండలం/తాలూకా స్థాయిలో మధ్యంతర పంచాయతీ  జిల్లా స్థాయిలో జిల్లా పంచాయతీ. 15వ ఆర్థిక సంఘం నిధులు 2020-21 నుంచి మధ్యంతర, జిల్లా పంచాయతీలకు కూడా అందుతున్నాయి. 2020-21లో అన్ని పంచాయతీలకు రూ.60750 కోట్లు పంపిణీ చేయాల్సివుంది. ఇందులో రూ.45774.20 కోట్లు గ్రామ పంచాతీలకు, రూ.8750.95 కోట్లు మధ్యంతర పంచాయతీలకు, రూ.6224.85 కోట్లు జిల్లా పంచాయతీలకు పంపిణీ జరగాలి. గ్రామీణ ప్రాంతాల అభివృద్ధికి ప్రణాళికల రూపకల్పనలో ఈ సంస్థలకు సాయం అందాల్సిన అవసరం ఉంది.
దీనిని దృష్టిలో ఉంచుకుని; ప్రాంతీయ, జిల్లా పంచాయతీల ప్రణాళిక కోసం ఒక సవివర విధివిధానాన్ని డా.బల ప్రసాద్ కమిటీ రూపొందించింది. ఈ కమిటీని మంత్రిత్వ శాఖ నియమించింది. డా.బల ప్రసాద్, పంచాయతీరాజ్ శాఖ ప్రత్యేక కార్యదర్శిగా పనిచేశారు. సంబంధిత మంత్రిత్వ శాఖలు, ఎన్ఐఆర్డీపీఆర్, ఎస్ఐఆర్డీ, కేఐఎల్ఏ ప్రతినిధులు, నిపుణులు, రాష్ట్ర ప్రభుత్వాల ప్రతినిధులు, జిల్లా, ప్రాంతీయ పంచాయతీల నుంచి ఎంపిక చేసినవారు ఈ కమిటీలో సభ్యులుగా ఉంటారు.
విధివిధానం తయారీ సమయంలో; ఈ పథకానికి సంబంధించిన వివిధ అంశాలను కమిటీ సమగ్రంగా చర్చించింది. ఈ ప్రక్రియలో పాల్గొన్న వర్గాలతో విస్తృతంగా మాట్లాడింది. ప్రణాళికల తయారీ ప్రక్రియ సవివర విశ్లేషణ; రాష్ట్ర ప్రభుత్వాలు, ఇతర సంస్థల పాత్ర; వివిధ స్థాయిల్లో కలయిక; ఉమ్మడి చర్యల పరిధి.. సంస్థల మధ్య అవగాహనకు సాయపడటమేగాక, ప్రజల జీవితాలను మెరుగుపరిచేందుకు కూడా దోహదం చేస్తాయి.
ప్రధాన మంత్రి కార్యాలయం
క్వాడ్ నేతల శిఖర సమ్మేళనం లో పాలుపంచుకోవడం కోసం జపాన్ ను సందర్శించనున్నప్రధాన మంత్రి 
జపాన్ ప్రధాని శ్రీ ఫుమియో కిశిదా ఆహ్వానించిన మీదట ప్రధాన మంత్రి శ్రీ నరేంద్ర మోదీ 2022వ సంవత్సరం మే 24వ తేదీ న టోక్యో లో జరిగే క్వాడ్ నేత ల మూడో శిఖర సమ్మేళనం లో యుఎస్ఎ అధ్యక్షుడు శ్రీ జోసెఫ్ ఆర్. బైడెన్ మరియు ఆస్ట్రేలియా ప్రధాని లతో పాటు పాలుపంచుకోనున్నారు.
క్వాడ్ నేత లు 2021వ సంవత్సరం మార్చి నెల లో మొట్టమొదటిసారి గా వర్చువల్ పద్ధతి లో సమావేశమయ్యారు. ఆ తరువాత అదే సంవత్సరం సెప్టెంబర్ లో వాశింగ్ టన్ డి.సి. లో జరిగిన శిఖర సమ్మేళనం లో స్వయం గా పాల్గొన్నారు. వారు మళ్ళీ 2022వ సంవత్సరం లో మార్చి నెల లో వర్చువల్ మాధ్యమం ద్వారా సమావేశమయ్యారు. టోక్యో లో జరుగనున్న క్వాడ్ నేతల సమావేశం వారి యొక్క నాలుగో సమావేశం.
ఇండో-పసిఫిక్ రీజియన్ లో చోటు చేసుకొంటున్న ఘటన క్రమాల పై మరియు పరస్పర హితం ముడిపడి ఉన్నటువంటి సమకాలీన ప్రపంచ అంశాల పై నేత లు వారి వారి అభిప్రాయాల ను ఒకరి కి మరొకరు తెలియజెప్పుకొనేందుకు ఒక అవకాశాన్ని రాబోయే క్వాడ్ సమిట్ అందిస్తోంది.
నేత లు క్వాడ్ కార్యక్రమాలు మరియు వర్కింగ్ గ్రూపుల తాలూకు పురోగతి ని సమీక్షించడం తో పాటు సహకారానికి కొత్త రంగాలను గుర్తించి, ముందు ముందు కలసి చేపట్టబోయేటటువంటి కార్యక్రమాల కు సంబంధించిన వ్యూహాత్మక మార్గదర్శకత్వాన్ని, అవలంబించవలసిన దృష్టికోణాన్ని అందిస్తారు.
జపాన్ ప్రధాని శ్రీ ఫుమియో కిశిదా తో మే 24వ తేదీ నాడు జరిగే ఒక ద్వైపాక్షిక సమావేశం లో ప్రధాన మంత్రి శ్రీ నరేంద్ర మోదీ పాల్గొంటారు. ఈ సమావేశం శ్రీ కిశిదా ఈ సంవత్సరం మార్చి నెల లో 14వ తేదీ న ఇండియా-జపాన్ యాన్యువల్ సమిట్ జరిగిన సందర్భం లో భారతదేశాన్ని సందర్శించినప్పుడు ఉభయ నేతల మధ్య జరిగిన సంభాషణల ను మరింతగా ముందుకు తీసుకుపోవడం కోసం ఒక అవకాశాన్ని ఇవ్వబోతోంది. ప్రధాన మంత్రి శ్రీ నరేంద్ర మోదీ తన పర్యటన లో భాగం గా, జపాన్ వ్యాపార రంగ ప్రముఖుల తో ఏర్పాటయ్యే ఒక బిజినెస్ ఈవెంట్ లో పాల్గొని, ప్రసంగిస్తారు. జపాన్ లో ప్రవాసీ భారతీయుల తో మమేకం అవుతారు.
యునైటెడ్ స్టేట్స్ ఆఫ్ అమెరికా అధ్యక్షుడు శ్రీ జోసెఫ్ ఆర్. బైడెన్ జూనియర్ తో ఈ నెల 24వ తేదీ నాడు ఒక ద్వైపాక్షిక సమావేశం లో ప్రధాన మంత్రి శ్రీ నరేంద్ర మోదీ పాల్గొంటారు. ఏప్రిల్ 11వ తేదీ నాడు వర్చువల్ పద్ధతి లో వీరు ఉభయులు జరిపిన సంభాషణల కు ఒక కొనసాగింపు గా ఈ సమావేశం ఉంటుంది. భారతదేశం-యుఎస్ వ్యూహాత్మక భాగస్వామ్యాన్ని నేత లు ఇరువురు సమీక్షించే అవకాశం ఉంది. 2021వ సంవత్సరం సెప్టెంబర్ లో అధ్యక్షుడు శ్రీ బైడెన్ తో ప్రధాన మంత్రి జరిపిన ద్వైపాక్షిక సమావేశాని కి అనుసరణ గా ఈ సమావేశం ఉండనుంది. వారు ఉమ్మడి హితం ముడిపడి ఉన్న ప్రపంచ పరిణామాలు మరియు ప్రాంతీయ ఘటనక్రమాల పట్ల సైతం వారి వారి అభిప్రాయాల ను ఒకరి కి మరొకరు వెల్లడి చేసుకోనున్నారు.
ఆస్ట్రేలియా ప్రధాని తో ఒక ద్వైపాక్షిక సమావేశం లో ప్రధాన మంత్రి శ్రీ నరేంద్ర మోదీ పాలుపంచుకొనే సూచన లు ఉన్నాయి. ఆస్ట్రేలియా లో ఈ నెల 21వ తేదీ నాడు ఎన్నిక లు జరుగనున్నాయి. ఉభయ నేతలు భారతదేశం- ఆస్ట్రేలియా సమగ్ర వ్యూహాత్మక భాగస్వామ్యాన్ని గురించి సమీక్షించేందుకు, పరస్పర హితం తో ముడిపడిన ప్రాంతీయ మరియు ప్రపంచ పరిణామాల పై ఒకరి అభిప్రాయాల ను మరొకరి దృష్టి కి తీసుకు వచ్చేందుకు ఆస్కారం ఉంది. ఇద్దరు ప్రధాన మంత్రుల మధ్య కడపటి ద్వైపాక్షిక సమావేశం ఈ సంవత్సరం మార్చి 21వ తేదీ నాడు వర్చువల్ మాధ్యమం ద్వారా చోటుచేసుకొంది. దాని తరువాత, ఈ ఏడాది ఏప్రిల్ 2వ తేదీ నాడు ఇండియా- ఆస్ట్రేలియా ఇకానామిక్ కోఆపరేశన్ ఎండ్ ట్రేడ్ అగ్రీమెంట్  పై సంతకాలయ్యాయి.
ప్రధాన మంత్రి కార్యాలయం
శ్రీ గురు తేగ్ బహాదుర్ జీ 400 వ జయంతి  ను స్మరించుకోవడానికి గాను ఈ నెల 8న జరిగే ఉన్నత స్థాయి సంఘం సమావేశాని కి అధ్యక్షత వహించనున్న ప్రధాన మంత్రి
శ్రీ గురు తేగ్ బహాదుర్ జీ 400వ జయంతి  ను స్మరించుకోవడం కోసం ఈ నెల 8 న ఉదయం 11 గంటల కు వీడియో కాన్ఫరెన్స్ మాధ్యమం ద్వారా నిర్వహించే ఒక ఉన్నత స్థాయి సంఘం  సమావేశాని కి ప్రధాన మంత్రి శ్రీ నరేంద్ర మోదీ అధ్యక్షత వహించనున్నారు. కేంద్ర హోం శాఖ మంత్రి శ్రీ అమిత్ శాహ్ కూడా ఈ సమావేశాని కి హాజరు కానున్నారు. ఈ ప్రత్యేక సందర్భం  కు సూచకం గా సంవత్సరం పొడవునా నిర్వహించ తలపెట్టిన కార్యక్రమాల ను గురించి ఈ సమావేశం లో చర్చ జరుగనుంది.
ఉన్నత స్థాయి సంఘం గురించిన వివరాలు
శ్రీ గురు తేగ్ బహాదుర్ జీ 400 వ జయంతి ని స్మరించుకోవడానికి సంబంధించిన విధానాలు, ప్రణాళికలు, కార్యక్రమాల తో పాటు, ఇతర ఘట్టాల పర్యవేక్షణ కోసం 2020 వ సంవత్సరం అక్టోబరు 24వ తేదీ న ఒక ఉన్నత స్థాయి సంఘాన్ని కేంద్ర ప్రభుత్వం ఏర్పాటు చేసింది. ఈ సంఘం అధ్యక్ష పదవి లో ప్రధాన మంత్రి సహా హెచ్ ఎల్ సి లో 70 మంది సభ్యులు ఉన్నారు.
రైల్వే మంత్రిత్వ శాఖ
కోవిడ్ 19కి వ్యతిరేకంగా భారీ ఎత్తున ప్రజా ఉద్యమంలోకి దూకిన భారతీయ రైల్వేలు
వీడియో కాన్ఫరెన్స్ ద్వారా రైల్వే అధికారులు, సిబ్బంది చేత కోవిడ్ ప్రతిజ్ఞ చేయించిన రైల్వేలు, వాణిజ్యం, పరిశ్రమల మంత్రి పీయూష్ గోయల్
కోవిడ్ 19 ప్రోటోకాళ్ళ గురించి సాధారణ ప్రజానీకాన్ని చైతన్యపరచవలసిందిగా అధికారులను, సిబ్బందిని ఆదేశించిన రైల్వే బోర్్డ చైర్మన్
జన ఆందోళనలో తొలి రోజున ప్రతిజ్ఞ చేసిన వివిధ జోన్లు, డివిజన్లు, పిఎస్యులకు చెందిన 5,41,087 మంది రైల్వే సిబ్బంది
కోవిడ్ 19కు వ్యతిరేకంగా భారతీయ రైల్వేలు ప్రజా ఉద్యమమైన జన ఆందోళనలో చేరాయి. ఈ కార్యక్రమాన్ని శుక్రవారం ప్రధానమంత్రి నరేంద్ర మోడీ ప్రారంభించారు. ప్రజా ఉద్యమ ప్రారంభానంతరం రైల్వేలు, వాణిజ్యం, పరిశ్రమల మంత్రి పీయూష్ గోయల్ వీడియో కాన్ఫరెన్సింగ్ ద్వారా రైల్వే అధికారులు, సిబ్బంది చేత కోవిడ్ ప్రతిజ్ఞను చేయించారు. జోనల్ రైల్వేల జనరల్ మేనేజర్లు, డివిజినల్ రైల్వే మేనేజర్లు, ప్రభుత్వ రంగ సంస్థల సిఎండిలు, సీనియర్ రైల్వే అధికారులు ఈ కార్యక్రమంతో అనుసంధానం అయ్యారు.
దేశవ్యాప్తంగా చేపట్టిన ప్రజా ఉద్యమంలో దూకుడుతో పాల్గొనేందుకు ముందుకు రావలసిందిగా రైల్వే బోర్డు చైర్మన్ వినోద్ కుమార్ యాదవ్ అధికారులను, సిబ్బందిని ఆదేశించారు.
తమ స్టేషన్లు / కార్యాలయాల వద్ద సాధారణ ప్రజలలో కోవిడ్ ప్రోటోకాల్ గురించి చైతన్యం తెచ్చే లక్ష్యంతో పని చేయవలసిందిగా జోనల్, డివిజనల్ అధికారులను ఆయన ఆదేశించారు. ఈ మహమ్మారిని ఓడించేందుకు ఏం చేయాలో, ఏం చేయకూడదో రైల్వే ఉద్యోగులందరూ తెలుసుకుని ఉండాల్సిన అవసరాన్ని నొక్కి చెప్పారు. అలాగే ప్రభుత్వ రంగ సంస్థల జిఎంలు, డిఆర్ ఎంలు, సిఎండిలు పోస్టర్లను, బ్యానర్లను రైల్వే స్టేషన్లలో, ఆవరణలో, రైళ్ళలో, రైల్వే కార్యాలయాలలో ఉంచాలని కోరారు. సోషల్ మీడియా వేదికల ద్వారా కోవిడ్కు సంబంధించిన సమాచారన్ని వ్యాప్తి చేయాలన్నారు.
ప్రజా ఉద్యమంలో తొలి రోజున వివిధ జోన్లు, డివిజన్లు, ప్రభుత్వ రంగ సంస్థలకు చెందిన 5,41, 087 మంది రైల్వే ఉద్యోగులు ప్రతిజ్ఞ చేశారు. దేశవ్యాప్తంగా భారతీయ రైల్వేలకు చెందిన 2452 రైల్వే స్టేషన్లలో, 273 రైళ్ళలో, 847 కార్యాలయాల్లో బానర్లు, పోస్టర్లు అతికించారు. అలాగే, కోవిడ్ 19 గురించి అవగాహన కల్పించేందుకు పబ్లిక్ అనౌన్స్మెంట్ ద్వారా 2060 స్టేషన్లలో, 95 రైళ్ళల్లో, 138 రైల్వే కార్యాలయాల్లో పాటను ప్రసారం చేశారు.